Остров Окракок

Остров О́кракок — барьеровый остров при атлантичном березѣ Сѣверной Америкы. 

Администативно належить ку штату Сѣверна Каролина США. Мать статус CDP (Census-designated place), што означать малый населеный пункт без властной администрации, котрый подлѣгать штатистичной евиденции. Около острова проходить безпечный плавебный путь з океана ку континенталному берегу. Векша часть острова е хранена територия федералного вызнаму. Обывательство острова жие переважно з туристикы.

География и транспорт
Остров е частьов барьерового архипелага, котрый оддѣлять лагуну Памлико од океана. Середня вышка над морьом — 1,5 м. Осада О́кракок находить ся в найширшой южной части острова, закрытой од Атлантичного океана пѣсковыма дунами и соленым мочариском. Много хыж на островѣ стоять на сулаках. Затоплѣня грозять при ураганах и векшых морскых бурях.

На остров кажды 1-2 годины ходить компа, на котрой ся мож перевезти з автом, час плавбы 40 минут. Мож ся тыж достати приватнов лодьов або малым аеропланом. Аеропорт находить ся на юговосток од осады и мать едну асфалтову розбѣгову дорогу 18х914 м.

История
Остров оселеный од року 1750. Перед тым служив як пристанок про пираты. Быв облюбленым котвиском Едварда Тича, лѣпше познатого як пират Чорна Борода, котрый быв ту забитый в лютой битцѣ 22. новембра 1718.

В октобрѣ и новембрѣ року 2018 на островѣ держали 3-4-денны ославы на честь 300-роча биткы з пиратами при Окракоку.

Одказы
 Туристика и релакс на островѣ Окракок
 Facebook-сторона острова Окракок
 Штатистика обывательства
 Референции 

Катеґорія:Барьеровы островы